《题绿绕青来卷》
明代·张以宁

炎歊一月诗久废，忽惊山水堕我前。一湾瑶环绿宛转，两叶娥黛青连娟。

青来绿绕各自媚，使我当暑神翛然。云是仲德隐君之楼居，乃在螺女江上城东偏。

南阳使君喜此卷，银钩玉唾相新鲜。我闻李愿盘谷、王维辋川，伊人胸中潇洒自岩壑，所以山水有意为人妍。

我友李景阳，邀我题诗篇。好山好水人更好，想是三神岛屿巢神仙。

我游金焦望远海，一别九仙今十年。白蘋鹭下动明月，碧萝猿挂啼苍烟。

更待凉风荡馀热，即下嵩江觅钓船。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。